Kan jy jou selfoon vir maand lank uitlos? | Netwerk24
Kan jy jou selfoon vir maand lank uitlos?
03 September 2018 09:45
Kundiges wat besorg is oor die impak van digitale media, veral selfone, moedig mense aan om weg te bly van sosiale media en hul selfone vir 'n maand lank weg te bêre.
Volgens Sky News het dit veral noodsaaklik geword om jong mense daarvan te oortuig om minder tyd voor die klein, flikkerende skerms in hul handpalms deur te bring.
En dis juis die hoofrede hoekom Scroll Free September van stapel gestuur is. Om jou selfoon weg te bêre vir die hele maand van September is volgens die Koninklike Vereniging vir Openbare Gesondheid net so belangrik soos om nie te rook of te drink nie. Te veel daarvan is sleg vir jou, sê hulle.
Olodonation.com berig dat meer as 2 000 mense hulself reeds verbind het om die "Groot Vyf" vanaf 1 September vir 'n maand lank te los – dis nou Facebook, Instagram, Snapchat, Twitter en YouTube.
Facebook en Instagram het onlangs nuwe apps bekend gestel waar jy kan kyk hoeveel tyd jy daagliks op dié platforms bestee en wat jou ook die vermoë gee om self 'n tydsbeperking op jou gebruik daarvan te plaas.